CELEX: 32012R0607
Language: el
Date: 2012-07-06 00:00:00
Title: Εκτελεστικός κανονισμός (ΕΕ) αριθ. 607/2012 της Επιτροπής, της 6ης Ιουλίου 2012 , περί λεπτομερών κανόνων σχετικά με το σύστημα δέουσας επιμέλειας και με τη συχνότητα και τη φύση των ελέγχων στους οργανισμούς παρακολούθησης όπως προβλέπεται στον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά  Κείμενο που παρουσιάζει ενδιαφέρον για τον ΕΟΧ

7.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 177/16
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 607/2012 ΤΗΣ ΕΠΙΤΡΟΠΉΣ
   της 6ης Ιουλίου 2012
   περί λεπτομερών κανόνων σχετικά με το σύστημα δέουσας επιμέλειας και με τη συχνότητα και τη φύση των ελέγχων στους οργανισμούς παρακολούθησης όπως προβλέπεται στον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (1), και ιδίως το άρθρο 6 παράγραφος 2 και το άρθρο 8 παράγραφος 8,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 995/2010 επιβάλλει στους φορείς εκμετάλλευσης να χρησιμοποιούν ένα πλαίσιο διαδικασιών και μέτρων (αναφερόμενο στο εξής ως σύστημα δέουσας επιμέλειας), ώστε να ελαχιστοποιείται ο κίνδυνος της διάθεσης παράνομα υλοτομημένης ξυλείας ή προϊόντων που προέρχονται από παράνομα υλοτομημένη ξυλεία στην εσωτερική αγορά.
            
         
               (2)
            
            
               Είναι αναγκαίο να αποσαφηνιστούν οι περιπτώσεις στις οποίες πρέπει να παρέχονται πληροφορίες σχετικά με την πλήρη επιστημονική ονομασία των ειδών δέντρων, την επιμέρους εθνική περιφέρεια υλοτόμησης της ξυλείας και την άδεια υλοτομίας.
            
         
               (3)
            
            
               Είναι αναγκαίο να προσδιορισθεί η συχνότητα και η φύση των ελέγχων που πρέπει να διενεργούν οι αρμόδιες αρχές στους οργανισμούς παρακολούθησης.
            
         
               (4)
            
            
               Η προστασία των φυσικών προσώπων έναντι της επεξεργασίας δεδομένων προσωπικού χαρακτήρα εντός του πεδίου εφαρμογής του παρόντος κανονισμού, ιδίως όσον αφορά την επεξεργασία δεδομένων προσωπικού χαρακτήρα που συλλέγονται στο πλαίσιο ελέγχων, υπόκειται στις απαιτήσεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2) και του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3).
            
         
               (5)
            
            
               Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής για την εφαρμογή της δασικής νομοθεσίας, τη διακυβέρνηση και το εμπόριο (FLEGT),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Με τον παρόντα κανονισμό θεσπίζονται λεπτομερείς κανόνες σχετικά με το σύστημα δέουσας επιμέλειας και τη συχνότητα και τη φύση των ελέγχων στους οργανισμούς παρακολούθησης.
   Άρθρο 2
   Εφαρμογή του συστήματος δέουσας επιμέλειας
   1.   Οι φορείς εκμετάλλευσης εφαρμόζουν το σύστημα δέουσας επιμέλειας για κάθε συγκεκριμένο είδος ξυλείας ή προϊόντων ξυλείας που παρέχονται από συγκεκριμένο προμηθευτή, εντός προθεσμίας που δεν υπερβαίνει τους 12 μήνες, υπό την προϋπόθεση ότι το είδος των δένδρων, η χώρα ή οι χώρες υλοτόμησης ή, κατά περίπτωση, η (οι) περιφέρεια(-ες) της χώρας και η (οι) άδεια(-ες) υλοτομίας παραμένουν αμετάβλητα.
   2.   Η πρώτη παράγραφος δεν θίγει την υποχρέωση του φορέα εκμετάλλευσης να διατηρεί μέτρα και διαδικασίες που παρέχουν πρόσβαση στις πληροφορίες που αναφέρονται στο άρθρο 6 παράγραφος 1 στοιχείο α) του κανονισμού (ΕΕ) αριθ. 995/2010, σχετικά με κάθε παρτίδα ξυλείας και προϊόντων ξυλείας που διατίθεται στην αγορά από τον φορέα εκμετάλλευσης.
   Άρθρο 3
   Πληροφορίες σχετικά με την προμήθεια από τον φορέα εκμετάλλευσης
   1.   Οι πληροφορίες σχετικά με την προμήθεια ξυλείας και προϊόντων ξυλείας από τον φορέα εκμετάλλευσης που αναφέρονται στο άρθρο 6 παράγραφος 1 στοιχείο α) του κανονισμού (ΕΕ) αριθ. 995/2010 παρέχονται σύμφωνα με τις παραγράφους 2, 3 και 4.
   2.   Η πλήρης επιστημονική ονομασία του είδους δένδρου που αναφέρεται στο άρθρο 6 παράγραφος 1 στοιχείο α) πρώτη περίπτωση του κανονισμού (ΕΕ) αριθ. 995/2010 παρέχεται στις περιπτώσεις όπου υπάρχει ασάφεια στη χρήση της κοινής ονομασίας.
   3.   Οι πληροφορίες σχετικά με την περιφέρεια της χώρας που αναφέρονται στο άρθρο 6 παράγραφος 1 στοιχείο α) δεύτερη περίπτωση του κανονισμού (ΕΕ) αριθ. 995/2010 παρέχονται στις περιπτώσεις όπου υπάρχει διαφορετικός κίνδυνος παράνομης υλοτόμησης μεταξύ των περιφερειών της χώρας.
   4.   Οι πληροφορίες σχετικά με την άδεια υλοτομίας που αναφέρονται στο άρθρο 6 παράγραφος 1 στοιχείο α) δεύτερη περίπτωση του κανονισμού (ΕΕ) αριθ. 995/2010 παρέχονται στις περιπτώσεις όπου υπάρχει διαφορετικός κίνδυνος παράνομης υλοτόμησης μεταξύ των αδειών υλοτομίας σε μια χώρα ή περιφέρεια της χώρας.
   Για τους σκοπούς του πρώτου εδαφίου, οποιαδήποτε διευθέτηση που παρέχει το δικαίωμα υλοτόμησης ξυλείας σε μια καθορισμένη περιοχή, θεωρείται ως άδεια υλοτομίας.
   Άρθρο 4
   Αξιολόγηση και μετριασμός των κινδύνων
   Η πιστοποίηση ή άλλα συστήματα επαλήθευσης από τρίτους που αναφέρονται στο άρθρο 6 παράγραφος 1 στοιχείο β) δεύτερο εδάφιο πρώτη περίπτωση και στο άρθρο 6 παράγραφος 1 στοιχείο γ) του κανονισμού (ΕΕ) αριθ. 995/2010 μπορούν να λαμβάνονται υπόψη κατά τις διαδικασίες αξιολόγησης των κινδύνων και μετριασμού των κινδύνων όταν πληρούν τα ακόλουθα κριτήρια:
   
               α)
            
            
               έχουν θεσπίσει και διαθέσει για χρήση τρίτων ένα διαθέσιμο στο κοινό σύστημα απαιτήσεων, το οποίο θα συμπεριλαμβάνει τουλάχιστον όλες τις σχετικές απαιτήσεις της εφαρμοστέας νομοθεσίας·
            
         
               β)
            
            
               ορίζουν ότι κατάλληλοι έλεγχοι, συμπεριλαμβανομένων των επιτόπιων επισκέψεων, διενεργούνται από τρίτους σε τακτά διαστήματα που δεν υπερβαίνουν τους 12 μήνες προκειμένου να εξακριβωθεί η συμμόρφωση με την εφαρμοστέα νομοθεσία·
            
         
               γ)
            
            
               περιλαμβάνουν μέσα, επαληθευμένα από τρίτους, για την ιχνηλάτηση της υλοτομημένης ξυλείας σύμφωνα με την εφαρμοστέα νομοθεσία, καθώς και των προϊόντων ξυλείας που παράγονται από την εν λόγω ξυλεία, σε οποιοδήποτε σημείο της αλυσίδας εφοδιασμού πριν από τη διάθεση στην αγορά της εν λόγω ξυλείας ή των προϊόντων ξυλείας·
            
         
               δ)
            
            
               περιλαμβάνουν ελέγχους, επαληθευμένους από τρίτους, ώστε να διασφαλίζεται ότι δεν εισέρχεται στην αλυσίδα εφοδιασμού ξυλεία ή προϊόντα ξυλείας άγνωστης προέλευσης ή ξυλεία ή προϊόντα ξυλείας που δεν έχουν υλοτομηθεί σύμφωνα με την εφαρμοστέα νομοθεσία.
            
         Άρθρο 5
   Τήρηση αρχείων από τους φορείς εκμετάλλευσης
   1.   Οι πληροφορίες σχετικά με την προμήθεια ξυλείας ή προϊόντων ξυλείας από τον φορέα εκμετάλλευσης που προβλέπονται στο άρθρο 6 παράγραφος 1 στοιχείο α) του κανονισμού (ΕΕ) αριθ. 995/2010 και την εφαρμογή διαδικασιών μετριασμού του κινδύνου τεκμηριώνεται με τα κατάλληλα αρχεία, τα οποία φυλάσσονται για 5 έτη και διατίθενται για ελέγχους από την αρμόδια αρχή.
   2.   Κατά την εφαρμογή του συστήματος δέουσας επιμέλειας οι φορείς εκμετάλλευσης πρέπει να είναι σε θέση να παρουσιάσουν τον τρόπο με τον οποίο οι συλλεγόμενες πληροφορίες ελέγχονται με βάση τα κριτήρια κινδύνου που προβλέπονται στο άρθρο 6 παράγραφος 1 στοιχείο β) του κανονισμού (ΕΚ) αριθ. 995/2010, τον τρόπο με τον οποίο λαμβάνονται αποφάσεις για μέτρα μετριασμού του κινδύνου και τον τρόπο με τον οποίο ο φορέας εκμετάλλευσης προσδιορίζει τον βαθμό κινδύνου.
   Άρθρο 6
   Συχνότητα και φύση των ελέγχων στους οργανισμούς παρακολούθησης
   1.   Οι αρμόδιες αρχές διασφαλίζουν ότι οι έλεγχοι ανά τακτικά διαστήματα που αναφέρονται στο άρθρο 8 παράγραφος 4 του κανονισμού (ΕΕ) αριθ. 995/2010 διενεργούνται τουλάχιστον μία φορά κάθε δύο έτη.
   2.   Οι έλεγχοι που αναφέρονται στο άρθρο 8 παράγραφος 4 του κανονισμού (ΕΕ) αριθ. 995/2010 διενεργούνται ιδίως στις ακόλουθες περιπτώσεις:
   
               α)
            
            
               όταν η αρμόδια αρχή, κατά τη διενέργεια ελέγχων στους φορείς εκμετάλλευσης, έχει διαπιστώσει ελλείψεις όσον αφορά την αποτελεσματικότητα ή την εφαρμογή, από τους φορείς εκμετάλλευσης, του συστήματος δέουσας επιμέλειας που έχει θεσπιστεί από έναν οργανισμό παρακολούθησης·
            
         
               β)
            
            
               όταν η Επιτροπή έχει ενημερώσει τις αρμόδιες αρχές ότι ο οργανισμός παρακολούθησης έχει υποστεί μεταγενέστερες τροποποιήσεις όπως προβλέπεται στο άρθρο 9 παράγραφος 2 του κατ’ εξουσιοδότηση κανονισμού (ΕΕ) αριθ. 363/2012 της Επιτροπής, της 23ης Φεβρουαρίου 2012, σχετικά με τους διαδικαστικούς κανόνες για την αναγνώριση και την ανάκληση της αναγνώρισης των οργανισμών παρακολούθησης που προβλέπονται στον κανονισμό (ΕΕ) αριθ. 995/2010 του Ευρωπαϊκού Κοινοβουλίου και του Συμβουλίου για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (4).
            
         3.   Οι έλεγχοι διενεργούνται χωρίς προειδοποίηση, εκτός εάν είναι αναγκαία η εκ των προτέρων γνωστοποίηση προς τον οργανισμό παρακολούθησης προκειμένου να εξασφαλιστεί η αποτελεσματικότητα των ελέγχων.
   4.   Οι αρμόδιες αρχές διενεργούν ελέγχους σύμφωνα με τεκμηριωμένες διαδικασίες.
   5.   Οι αρμόδιες αρχές διενεργούν ελέγχους για τη διασφάλιση της συμμόρφωσης με τις διατάξεις του κανονισμού (ΕΕ) αριθ. 995/2010, οι οποίοι περιλαμβάνουν, ειδικότερα και ανάλογα με την περίπτωση, τις ακόλουθες δραστηριότητες:
   
               α)
            
            
               αιφνίδιους ελέγχους, περιλαμβανομένων των επιτόπιων λογιστικών ελέγχων·
            
         
               β)
            
            
               εξέταση της τεκμηρίωσης και των αρχείων των οργανισμών παρακολούθησης·
            
         
               γ)
            
            
               συνεντεύξεις με τη διεύθυνση και το προσωπικό του οργανισμού παρακολούθησης·
            
         
               δ)
            
            
               συνεντεύξεις με φορείς εκμετάλλευσης και εμπόρους ή κάθε άλλο σχετικό πρόσωπο·
            
         
               ε)
            
            
               εξέταση της τεκμηρίωσης και των αρχείων των φορέων εκμετάλλευσης·
            
         
               στ)
            
            
               εξέταση δειγμάτων των προμηθειών των φορέων εκμετάλλευσης χρησιμοποιώντας το σύστημα δέουσας επιμέλειας του οικείου οργανισμού παρακολούθησης.
            
         Άρθρο 7
   Εκθέσεις των ελέγχων στους οργανισμούς παρακολούθησης
   1.   Οι αρμόδιες αρχές συντάσσουν εκθέσεις για τους επιμέρους ελέγχους που διενήργησαν, οι οποίες περιλαμβάνουν περιγραφή της διαδικασίας και των μεθόδων που χρησιμοποιήθηκαν καθώς και τα πορίσματα και τα συμπεράσματά τους.
   2.   Οι αρμόδιες αρχές γνωστοποιούν στον οργανισμό παρακολούθησης που έχει υποβληθεί σε έλεγχο τα πορίσματα και τα συμπεράσματα του σχεδίου έκθεσης. Ο οργανισμός παρακολούθησης μπορεί να υποβάλει τις παρατηρήσεις του στις αρμόδιες αρχές εντός της προθεσμίας που καθορίζεται από τις αρμόδιες αρχές.
   3.   Οι αρμόδιες αρχές συντάσσουν τις εκθέσεις που αναφέρονται στο άρθρο 8 παράγραφος 4 του κανονισμού (ΕΕ) αριθ. 995/2010 βάσει των εκθέσεων των επιμέρους ελέγχων.
   Άρθρο 8
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιουλίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 295 της 12.11.2010, σ. 23.
   
      (2)  ΕΕ L 281 της 23.11.1995, σ. 31.
   
      (3)  ΕΕ L 8 της 12.1.2001, σ. 1.
   
      (4)  ΕΕ L 115 της 27.4.2012, σ. 12.